### NN 27/2015 (11.3.2015.), Pravilnik o službenoj iskaznici i znački mjeriteljskog inspektora

DRŽAVNI ZAVOD ZA MJERITELJSTVO

583

Na temelju članka 50. stavka 2. Zakona o mjeriteljstvu (»Narodne novine«, broj 74/2014), zamjenik ravnatelja Državnog zavoda za mjeriteljstvo donosi

PRAVILNIK

O SLUŽBENOJ ISKAZNICI I ZNAČKI MJERITELJSKOG INSPEKTORA

Članak 1.

Ovim Pravilnikom propisuje se oblik i sadržaj obrasca službene iskaznice mjeriteljskog inspektora (u daljnjem tekstu: iskaznica), izgled službene značke (u daljnjem tekstu: značka), način njihova izdavanja, uporabe, vraćanja i zamjene, te vođenja upisnika o izdanim iskaznicama i značkama mjeriteljskog inspektora u Državnom zavodu za mjeriteljstvo (u daljnjem tekstu: Zavod).

Članak 2.

(1) Mjeriteljski inspektor dokazuje službeno svojstvo, identitet i ovlasti iskaznicom i značkom.

(2) Obrazac iskaznice i izgled značke tiskani su uz ovaj Pravilnik i njegov su sastavni dio (Prilog 1. i Prilog 2.).

Članak 3.

Iskaznica se izrađuje kao plastična kartica pravokutnog oblika veličine 85 x 55 mm od prozirne plastične mase.

a) Obrazac iskaznice na prednjoj strani sadrži:

1. utisnut grb Republike Hrvatske

2. natpis »REPUBLIKA HRVATSKA Državni zavod za mjeriteljstvo«

3. naziv »SLUŽBENA ISKAZNICA MJERITELJSKOG INSPEKTORA«

4. mjesto za fotografiju veličine 28 x 32 mm

5. ime i prezime inspektora

6. broj značke.

b) Obrazac iskaznice na poleđini sadrži:

7. tekst o ovlastima nositelja iskaznice

8. evidencijski broj iskaznice

9. datum izdavanja iskaznice

10. mjesto za pečat i potpis ovlaštene osobe.

Članak 4.

(1) Značka se izrađuje od metala, podloga je mjedena, a aplikacija sjajno niklana.

(2) Veličina značke je 60 x 55 mm.

(3) Značka je okruglog oblika koju okružuje hrvatski pleter izveden u mjedenom reljefu na kojemu su u vršnom dijelu istaknuta pozlaćena slova »RH« (Republika Hrvatska). U središtu na pozlaćenoj podlozi nalazi se grb Republike Hrvatske s poljima u crvenom i bijelom emajlu i reljefnom pozlaćenom krunom. Na podlozi koja okružuje grb prikazan je zrakasti motiv. Središnji dio značke okružuje sjajni niklani prsten s ispisanim tekstom »MJERITELJSKA INSPEKCIJA« u emajlu plave boje. Donjim dijelom značke proteže se sjajna niklana lenta koja djelomično pokriva pleter. Na lenti je emajlom plave boje ispisan troznamenkasti broj značke.

(4) Na poleđini značke pričvršćena je lisnata opruga od perne bronce.

Članak 5.

(1) Iskaznica i značka nose se u pripadajućem kožnom povezu.

(2) Kožni povez iz stavka 1. ovog članka crne je boje, trodijelni s dvostrukim pregibom i veličinom svakog dijela najviše 8 x 12 cm.

Članak 6.

(1) Iskaznice i značke s pripadajućim kožnim povezom izdaje Zavod.

(2) Troškove izdavanja iskaznice i značke s pripadajućim kožnim povezom snosi Zavod.

Članak 7.

(1) Zavod vodi upisnik o izdanim i vraćenim iskaznicama i značkama.

(2) Upisnik iz stavka 1. ovoga članka mora sadržavati sve bitne podatke, a najmanje:

– evidencijski broj upisnika

– prezime i ime mjeriteljskog inspektora

– brojčanu oznaku rješenja o rasporedu na radno mjesto mjeriteljskog inspektora

– broj iskaznice

– broj značke

– datum izdavanja iskaznice i značke

– datum vraćanja odnosno pohrane ili poništenja iskaznice

– datum vraćanja odnosno pohrane ili poništenja značke

– potpis mjeriteljskog inspektora

– potpis osobe koja vodi upisnik

– napomena.

(3) Prilikom preuzimanja odnosno vraćanja ili pohranjivanja iskaznice i/ili značke od nadređenog službenika, mjeriteljski inspektor popunjava i potpisuje obrazac iz upisnika o izdanim i vraćenim iskaznicama i značkama mjeriteljskih inspektora koji se sastavlja u tri primjerka, od kojih se jedan uručuje inspektoru, jedan se prilaže uz upisnik, a jedan se pohranjuje u osobni očevidnik inspektora. Obrazac iz upisnika o izdanim i vraćenim iskaznicama i značkama mjeriteljskih inspektora sadrži sve podatke navedene u stavku 2. ovog članka.

Članak 8.

(1) Iskaznica vrijedi od dana njezina izdavanja do prestanka ovlaštenja za obavljanje poslova mjeriteljskog inspektora.

(2) Mjeriteljski inspektor koji izgubi iskaznicu i/ili značku, ili na drugi način ostane bez iskaznice i/ili značke, dužan je o tome odmah pismeno obavijestiti neposrednog nadređenog službenika i obrazložiti gubitak.

(3) Do izdavanja nove iskaznice i/ili značke mjeriteljskom inspektoru će se izdati pisano ovlaštenje koje zamjenjuje iskaznicu i značku.

(4) Pisano ovlaštenje iz stavka 3. ovoga članka, sadrži sve bitne elemente sadržaja iskaznice.

(5) Nova iskaznica i/ili značka izdat će se nakon što se izgubljena ili na drugi način nestala iskaznica i/ili značka proglase u »Narodnim novinama« nevažećima.

(6) U slučaju kad je gubitak ili nestanak iskaznice i/ili značke posljedica namjere ili krajnje nepažnje mjeriteljskog inspektora, troškove oglašavanja u »Narodnim novinama« i izdavanja nove iskaznice ili značke snosi sam mjeriteljski inspektor.

Članak 9.

(1) Mjeriteljski inspektor kojemu prestane državna služba u Zavodu ili koji bude raspoređen na drugo radno mjesto, obavezan je prilikom primitka rješenja o prestanku državne službe ili rješenja o novom rasporedu, vratiti iskaznicu i značku Zavodu, odnosno neposredno nadređenom službeniku.

(2) Vraćena iskaznica se poništava, a značka se pohranjuje u Zavodu.

Članak 10.

(1) Mjeriteljskom inspektoru će se privremeno oduzeti iskaznica i značka u slučaju privremenog udaljenja iz službe sukladno posebnom propisu, odnosno ako se protiv njega provodi istraga ili je podignuta optužnica do okončanja postupka ili iz drugih opravdanih razloga, kada postoji opasnost zlouporabe službene dužnosti.

(2) Privremeno oduzeta iskaznica i značka pohranjuju se i čuvaju u Zavodu do okončanja postupka ili prestanka opravdanih razloga iz stavka 1. ovog članka.

(3) Ovisno o ishodu postupka, odnosno po prestanku opravdanih razloga iz stavka 1. ovog članka, iskaznica se vraća mjeriteljskom inspektoru ili se poništava, a značka se vraća mjeriteljskom inspektoru ili se pohranjuje u Zavodu.

Članak 11.

Iskaznice i znakovi izdani prema ranijem propisu iz članka 12. ovoga Pravilnika vrijede i dalje sve do njihove zamijene sukladno odredbama ovog Pravilnika.

Članak 12.

Danom stupanja na snagu ovoga Pravilnika prestaje važiti Pravilnik o obrascu službene iskaznice i izgledu znaka državnog mjeriteljskog inspektora (»Narodne novine«, broj 183/2004).

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/15-01/02

Urbroj: 558-05/1-15-2

Zagreb, 28. veljače 2015.

Zamjenik ravnatelja
Državnog zavoda za mjeriteljstvo
mr. sc. Božidar Ljubić, dipl. ing., v. r.

**PRILOG 1.**

OBRAZAC SLUŽBENE ISKAZNICE MJERITELJSKOG INSPEKTORA

![](dodatni/435112.jpg)

**PRILOG 2.**

ZNAČKA MJERITELJSKOG INSPEKTORA

![](dodatni/435113.jpeg)

27 11.03.2015 Pravilnik o službenoj iskaznici i znački mjeriteljskog inspektora

27 11.03.2015 Pravilnik o službenoj iskaznici i znački mjeriteljskog inspektora